Af sjónarhóli stjórnar . Nýr heilbrigðisráðherra : Fjölbreytt rekstrarform , forvarnir og vísindi í hjáverkum . Sigríður Ólína Haraldsdóttir Nýr heilbrigðisráðherra , Guðlaugur Þór Þórðarson , hefur tekið við embætti . Í stjórnarsáttmálanum kemur fram að ríkisstjórnin hefur í hyggju að auka möguleika á fjölbreyttari rekstrarformum í heilbrigðiskerfinu . Þá hlýtur að vera komið að þvíað heimilislæknar fái að stunda stofurekstur eins og aðrir sérfræðingar og geri samning við ríkið um þá þjónustu sem þeir skuldbunda sig til að veita . Þjónustan ætti að vera sú sama og nú fer fram á öllum heilsugæslustöðvum landsins . Fjöldi fólks á höfuðborgarsvæðinu hefur ekki heimilislækni og er það ótækt . Von er til að heilbrigðisráðherrann stigi þetta skref , þ.e. að leyfa sérfræðingum í heimilislækningum að reka eigin stofur , sem mundi gera fleirum kleift að hafa heimilislækni og er jafnframt sjálfsagt réttlætismál . Hvers vegna eiga ekki allir sérfræðingar í læknisfræði að sitja við sama borð í þessum efnum ? Líta má til Noregs í þessu sambandi , en þar starfa heilsugæslustöðvar reknar af ríki / bæjarfélagi og læknum hlið við hlið . Guðlaugur Þór sagði í fjölmiðlum að hann hefði sérstakan áhuga á forvörnum . Því ber að fagna . Við þurfum í mun meira mæli að beina sjónum okkar að öllum forvörnum . Tóbaksvarnarráð er fagráð sem á að gefa Lýðheilsustöð ráð-leggingar um hvernig standa skuli að forvörnum varðandi reykingar . Ráðið á einnig að fylgjast með því hvernig því fé , sem nota á til tóbaksvarna , er varið en skylt er að verja 0,9% af brúttósölu tóbaks til tóbaksvarna . Ég var skipuð formaður tóbaks-varnarráðs í janúar sl. og gilti skipunin til 1. júní sl . Tóbaksvarnarráð heldur fundi með starfs - mönnum Lýðheilsustöðvar og þar hefur verið farið yfir mál sem tengjast tóbaksvörnum . Ég hef látið í ljós áhyggjur mínar vegna reykinga ungmenna á þessum fundum . Enn reykja um 10% 10. bekkinga að staðaldri . Það er alltof mikið . Vímuefnafræðsla hefur verið af mjög skornum skammti hingað til , nemendur grunnskóla fá einu sinni á vetri heimsókn fyrrum fíkils sem fræðir þau um bölið sem fylgir vímuefnum . Lýðheilsustöð hefur í samvinnu við skólaheilsugæslu og Miðstöð heilsuverndar barna þýtt og staðfært fræðsluefni um heilsu fyrir börn í grunnskóla . Skólahjúkrunarfræðingar eiga að sjá um fræðsluna . Ég sé fyrir mér að í sumum skólum verði þetta mjög virkt , öðrum ekki . Það er á valdi skólastjórnenda hvort skólahjúkrunarfræðingar fá tíma í stundatöflu til að kynna þetta fyrir nemendum . Heilbrigðisráðherra og menntamálaráðherra ættu að taka höndum saman og gera forvarnir að sérstakri námsgrein , sem ætti sinn stað í stundaskrá grunnskólanema . Að einn af hverjum tíu 15 – 16 ára unglingum reykir sýnir að fræðsla um skaðsemi reykinga hefur ekki náð til þeirra . Betur má ef duga skal . Háskóli Íslands hefur sett sér að verða í fremstu röð háskóla í heiminum . Hluti af því markmiði er að fjölga þeim sem ljúka doktorsprófi . Hjá Landspítala-háskólasjúkrahúsi ( LSH ) er enginn sveigjanleiki í vinnutíma þannig að þeir sem vinna þar geti unnið að rannsóknum . Við erlend háskólasjúkrahús eru víða launaðar sérstakar stöður doktorsnema í læknisfræði , t.d. þriggja ára stöður þar sem unnið er að rannsóknum með það að markmiði að ljúka doktorsprófi . Þessir læknar skila einnig klínískri vinnu , t.d. með vinnu á göngu - deild og annast kennslu læknanema og annarra heilbrigðisstétta . Á LSH ættu að vera gríðarlegir möguleikar hvað varðar rannsóknarvinnu . Efla þarf tengslin við háskólann þannig að allir starfs-menn eigi kost á að nýta sér möguleikana sem felast í því að vinna á háskólasjúkrahúsi . Það á að vera eftirsóknarvert að vinna á LSH , þar ættu að vera möguleikar á að þróast í starfi , að vinna að rannsóknum og launin ættu að vera sambærileg við það sem tíðkast á markaðnum fyrir sambærileg störf . Einkennismerki sjúkrahússins ber það ekki með sér að spítalinn tengist Háskóla Íslands . Á enska bréfsefninu er krossinn efstur og undir honum stendur með mjög smáu letri að um sé að ræða háskólasjúkrahús . Hjá mörgum öðrum háskólasjúkrahúsum erlendis er merki háskólans í öndvegi og þannig er lögð áhersla á tengsl þessara stofnana .